《长至前一日同人集睫巢草堂作》
清代·李锴

坚冰凝冻华，序届穷阴后。严威蛰群动，朔风吹万有。

野老狎鸡栖，亲知等箕斗。挈瓶胶故知，谁能易其守。

郊鸡期断尾，野马辞络口。匠石徒有心，沟断终焉取。

诸君毓琳琅，相识各已久。椒兰臭不移，欢焉此携手。

城边霜鸟下，天际孤云走。乾坤回浩荡，兹会亦云偶。

吾生迫化迁，倏忽及衰朽。昔为巢中雏，今作堂上叟。

浅抱迷达观，含悲泣刍狗。北陆极寒曦，微荑震枯柳。

复姤理自然，私心重回首。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。